google/wiki40b huggingface dataset:
Prantsuse Polüneesia

Loodus

Prantsuse Polüneesia koosneb viiest suuremast saarterühmast: Seltsisaared, Lõunasaared, Tuamotu saared, Gambier' saared ja Markiisaared, mis kõik on kirde–edelasuunaliselt välja venitatud. Seltsisaared jagunevad Tuulepealseteks saarteks (Tahiti, Moorea, Maiao, Tetiaroa ja Mehetia) ja Tuulealusteks saarteks (Huahine, Raiatea, Tahaa, Bora Bora, Maupiti, Motu Iti, Mopihaa, Fenua Ura (Scilly) ja Motu One (Bellingshauseni)).
Kokku on Prantsuse Polüneesias 35 saart ja 83 atolli kogupindalaga 4167 km² (sh siseveed). Koos majandusvetega on pindala aga koguni 5 030 000 km².

Rahvastik

Hinnanguliselt elas Prantsuse Polüneesias 2006. aasta juulis 260 338 inimest. 2002. aasta rahvaloenduse andmetel oli saartel 245 405 elanikku, neist 69% Tahiti saarel. Etnilistest rühmadest oli polüneeslasi 83%, eurooplasi (peamiselt prantslased) 12% ja asiaate (peamiselt hiinlased) 5%.
Religioosne koosseis 2000. aasta rahvaloenduse andmetel: protestante 54%, katoliiklasi 30%, muude religioonide järgijaid 10% elanikkonnast.

Majandus

Alates 1962. aastast, kui Polüneesiasse toodi üle Prantsuse tuumapolügoon, asendus senine põllumajandusel põhinenud majandus sõjaväebaaside teenindamise ja ka turismitööstusega. Tuumakatsetuste lõpetamise järel on sõjaväe tähtsus majandusele järsult langenud. Neljandiku majandusest moodustab turism, muudest on olulisemad pärlite tootmine ja kalapüük.
Rahaühikuna käibib CFP frank (XPF).
Kasvatatakse kookospähkleid, vanilli, kohvi, köögi- ja puuvilju, toodetakse linnu- ja loomaliha ning piimatooteid.
Tegeldakse turismi, pärlipüüdmise ja -kasvatamisega, käsitöö ja põllumajandustoodete töötlemisega.
Välja veetakse pärle, kookospähkleid, koprat, vanilli, hailiha. Peamisteks ekspordipartneriteks on Prantsusmaa 66,3%, Jaapan 16,1%, Ameerika Ühendriigid 9,1% (2003).
Sisse veetakse naftasaadusi, mitmesuguseid toiduaineid, masinatööstuse tooteid. Peamisteks impordipartneriteks on Prantsusmaa 59,9%, Austraalia 11,9%, Uus-Meremaa 6%, Ameerika Ühendriigid 6% (2003).
Mart Loog

Mart Loog (sündinud 22. mail 1969) on eesti biokeemik, Tartu Ülikooli molekulaarse süsteemibioloogia professor.
The Black Album (The Beatles)

"The Black Album" (eesti keeles "Must album") on mitteametlik kogumikalbum biitlite soolomaterjalist. Selle koostas Ameerika näitleja Ethan Hawke. Album sai tuntuks pärast seda, kui seda näidati 2014. aasta filmis "Poisipõli". Hawke koostas albumi tütre 13. sünnipäevaks aastal 2011. Albumit kasutati filmi "Poisipõli" stseenis, kus Hawke'i tegelane annab albumi oma pojale sünnipäevaks. Kogumikus on 51 laulu biitlite soolokarjäärist pärast bändi lahkuminekut 1970. aastal.

Albumist

Kuna Hawke on eluaegne biitlite fänn, siis koostas ta albumi tütar Mayale pärast lahkuminekut tema ema Uma Thurmaniga. Isa andis selle tütrele ta sünnipäeval, 8. juulil 2011. Albumil on 51 laulu, millest 19 on John Lennoni, 20 Paul McCartney, 7 George Harrisoni ja 4 Ringo Starri omad. Peale nende on seal John Lennoni laul "Real Love", milles laulsid ka kolm ülejäänud biitlit kogumiku "Anthology 2" jaoks.

"Poisipõlves"

Alates 2002. aastast osales Ethan Hawke filmiprojektis "Poisipõli", kus ta mängis peategelase Mason Evans juuniori (Ellar Coltrane) isa Mason Evansit. Kui filmiti Masoni 15. sünnipäeva, siis otsustas Hawke lisada stseeni oma "Musta albumi". Filmis annab Mason Evans albumi pojale, öeldes, et ta tahtis pojale kinkida midagi, mida raha eest osta ei saa.
Vihterpalu mõisa park

Vihterpalu mõisa park on kaitsealune park Harjumaal Lääne-Harju vallas Vihterpalu külas, Vihterpalu jõe vasakul kaldal; Vihterpalu mõisaansambli osa. Pargi pindala on 5,1 ha. Pargi geograafilised koordinaadid on 59° 15′ 44″ N, 23° 52′ 30″ E. Park võeti kaitse alla 31. augustil 1959.
Halltsiitsitaja

Süstemaatika

Liigi kirjeldas 1758. aastal Karl Linné. Oma iseärasuste tõttu võrreldes teiste Emberiza-tsiitsitajatega, käsitletakse teda sageli perekonnas Miliaria.

Levila

Halltsiitsitaja on palearktiline liik, ta on levinud piirkondades Loode-Aafrikast ja Euroopa edela- ja lääneosast läbi Türgi ja Lähis-Ida kuni Kesk-Aasia ja Tjan-Šanini. 
Eestis on halltsiitsitaja juhuslik haudelind.

Välimus

Halltsiitsitaja üldpikkus on 16–19 cm. Emas- ja isaslind on sarnased ning välimuselt meenutab halltsiitsitaja jämedanokalist põldlõokest. Sabal puudub valge värvus.
Häälitsused on klirisevad, laul koosneb tiksuvatest silpidest ja nendele järgnevast klaasiklirinasarnasest helist. Laulab lennul või mõnel väljapaistval kohal istudes, ka maapinnal.

Elupaik

Halltsiitsitaja asustab kuiva ava- ja kultuurmaastikku, jäätmaid, karjääre. Põllumajanduse intensiivistumise tõttu on tema arvukus mitmel pool Euroopas tugevasti vähenenud.

Pesitsemine

Kevadel teevad isaslinnud mängulendu ja paarituvad mitme emaslinnuga. Emaslind rajab kõrtest koosneva pesa maapinnale. Kurnas on 4–6 muna. Pojad lahkuvad pesast umbes poolteise nädala järel pärast koorumist. Halltsiitsitaja pesitseb aastas kaks korda.
Eesti esimene halltsiitsitaja pesa leiti 29. mail 1947 Nõmmel.

Toitumine

Halltsiitsitaja toitub seemnetest ja putukatest.
Gilbert Gottfried

Gilbert Gottfried (sündinud 28. veebruaril 1955 Brooklynis) on Ameerika Ühendriikide näitleja.
Kauged rannad

"Kauged rannad" on Villem Reimanni ooper neljas vaatuses Muia Veetamme libretole. Ooper sisaldab head muusikat, kuid nõrga ja propagandistliku libreto tõttu pole pärast väljatulekut taasesitamist leidnud.
Esmaettekanne toimus 23. aprillil 1959 Tallinna teatris Estonia. Peaosi esitasid Viktor Gurjev (Endel Randla), Aino Külvand või Paula Padrik (Aime), Georg Taleš (Renam Rang), Liidia Panova või Urve Tauts (Hana Šari). Dirigent Kirill Raudsepp.
Peamised osad: kapten Endel Randla (tenor), Aime Karro (sopran), Renam Rang (bariton), Hana Šari (metsosopran), Gunnar Kaartee (bass), Taiman (tenor), Takin Lao (tenor), kolonel Lockhart (bariton), laevaarst Karro (bass), mister Brown (bass), Peeter (tenor).
Tegevus toimub 20. sajandi keskel ühes India ookeani äärses koloniaalriigis ja käsitleb klassivõitluse probleeme. Tõstetakse esile Nõukogude Liidu abi arengumaadele. Sadamasse saabub viljalaev eestlasest kapteni Endel Randla juhtimisel. Sünnipärane eestlane Renam Rang töötab kohalikus Nõukogude sõprusühingus ja kutsub laeva meeskonna liikmeid koolidesse esinema. Korraldatakse provokatsioon Randla vastu ja ta arreteeritakse. Rahvas, keda juhib Renam Rang, astub tema kaitseks välja. Spontaanselt puhkenud rahvaülestõus sunnib kohalikke võime eestlasest kapteni vabastama. Nõukogude laev lahkub. Laevaarst doktor Karro tütar Aime, kes on armunud kapten Randlasse, kuid jääb lahkuvale laevale hiljaks. 
Muusikalugusid: Aime aaria "Saaksin lahti ma mälestustest"; Randla aaria; Aime ja Randla duett; ansambel "Kes on tugevam"; Tuletants; Riisikasvatajate tants. 
Riia heliplaadifirma "Ligo" andis 1961. aastal välja mono vinüülplaadi ooperi stseenide ja aariatega Riikliku Akadeemilise Teatri "Estonia" orkestri, koori ja solistide poolt esitatuna.
Hilde Gjermundshaug Pedersen

Hilde Gjermundshaug Pedersen (sündinud 8. novembril 1964 Hamaris) on Norra endine murdmaasuusataja.
2006. aasta taliolümpiamängudel Torinos võitis ta 10 km klassikas pronksmedali, saades sellega vanimaks naissportlaseks, kes on taliolümpiamängudel medali võitnud. Paar nädalat enne taliolümpiamänge võitis ta ka oma esimese ja ainsa maailma karikasarja etapi Otepääl.
Ta on võitnud medaleid ka suusaorienteerumise maailmameistrivõistlustelt.

Maailma karikavõistlustel

Hilde Gjermundshaug Pedersen osales karjääri jooksul 122 MK-etapil ja jõudis poodiumile 13 korral, millest ühel korral kõige kõrgemale astmele.
Direction Générale de la Sécurité Extérieure

Direction Générale de la Sécurité Extérieuree (lühend DGSE) on Prantsusmaa välisluureteenistus, mis asutati 2. aprillil 1982. 
DGSE eelkäija oli 6. novembrist 1944 kuni 2. aprillini 1982 eksisteerinud Service de Documentation Extérieure et de Contre-Espionnage (SDECE).
Poska maja

Poska maja (ka Poska villa) on maja Tallinna kesklinnas aadressil Jaan Poska tänav 8. Maja on tunnistatud kultuurimälestiseks.
Krundile ehitati maja 1870. Aastal 1877, 1900 ja 1908 tehti majale juurdeehitusi.
1908-1920 elas majas riigimees Jaan Poska. 1920. aastatel tegutses majas eestlaste salong, kus käis koos eesti rahvuslik eliit. 1930. aastatel tegutses majas Eesti Naisliit.
Nõukogude ajal tegutses majas ALMAVÜ.
Alates 1990. aastast oli maja kasutuseta. Hiljem Tallinna linna eestvõttel maja restaureeriti ja avati taas 24. jaanuaril 2008. Tänapäeval tegutseb majas Jaan Poska muuseum.
Luitsnokk-iibis

Luitsnokk-iibis (Platalea leucorodia) on iibislaste sugukonda kuuluv linnuliik.
Alates 1887. aastast on teda Eestis kohatud vaid 6 korda.
Torino

Ajalugu

Algselt oli Torino turiinide hõimu asuala. Alates 1. sajandist Rooma koloonia Augusta Taurinorum.
Hannibal hävitas Torino kohal asunud Taurasia linna 218. eKr.
6. sajandist valitsesid siin langobardid; 8. sajandist Frangi krahvid ja 10. sajandist kuni 11. sajandini markkrahvid.
1563. aastast oli Torino Savoia hertsogkonna pealinn; 1720. aastast sellest moodustunud Sardiinia kuningriigi pealinn.
Torino oli üks risorgimento peamisi keskusi ning 1861–1865 Itaalia kuningriigi pealinn.

Majandus

Torinos asub autotööstuskontserni Fiat peakorter.

Transport

Linna põhjaosas asub Caselle (TRN) rahvusvaheline lennujaam.

Sport

Torino tuntumad jalgpalliklubid on Juventus FC ja Torino FC.
10.–26. veebruaril toimusid Torinos 2006. aasta taliolümpiamängud. 2009 toimusid seal 2009. aasta Euroopa sisemeistrivõistlused kergejõustikus.
Just Say Ozzy

Just Say Ozzy on Ozzy Osbourne'i lühikontsertalbum (live-EP) 1990. aastast.
Album avaldati uuesti 1995. aastal.
Lood on salvestatud novembris 1989.
Frode Estil

Maailma karikasarjas

Frode Estil osales karjääri jooksul kokku 119 MK-sarja etapil ja jõudis poodiumile 20 korral, millest neljal korral kõige kõrgemale astmele.
Vikerkaar (ajakiri 1922)

Vikerkaar oli aastatel 1922–1925 ja 1930–1934 Tallinnas ilmunud noorsooajakiri.
Ajakiri avaldas palju välismaa noorsookirjanike loomingut.
Laurent Nkunda

Laurent Nkunda (ka Laurent Nkundabatware või Laurent Nkunda Batware; sündinud 2. veebruaril 1967 Põhja-Kivus) on Kongo Demokraatlikus Vabariigis Põhja-Kivu provintsis tegutsevate tutsi mässuliste endine juht. Ta on endine Kongo DV armee kindral.
Laurent Nkunda õppis Kisangani ülikoolis psühholoogiat ning töötas seejärel kooliõpetajana. Talle kuulub ka peamiselt piimakarja kasvatamisega tegelev farm Masisi piirkonnas veidi Gomast põhja pool.
1994. aasta Rwanda genotsiidi ajal toetas ta Rwandas tutside Isamaarinnet valitseva hutude valitsuse vastu.
Esimeses Kongo sõjas aastatel 1997–1998 võitles Nkunda koos Laurent-Désiré Kabilaga Mobutu Sese Seko vastu. Teises Kongo sõjas aastatel 2000–2003 võitles ta koos tutsidega. Teda süüdistatakse sõjakuritegudes, sõjavangide väärkohtlemises ja vägivallas tsiviilisikute vastu, sealhulgas 160 inimese tapmises 2002. aastal Kisanganis. Sõja lõpus liitus Nkunda äsjamoodustatud Kongo DV üleminekuvalitsuse armeega ning aastal 2004 ülendati ta kindraliks. Peagi aga lahkus ta koos oma vägedega riigi teenistusest ning varjus Põhja-Kivu metsadesse, kuulutades ennast tutsi vähemuse kaitsjaks hutude rünnakute vastu. Aastal 2006 asutas ta vastupanuliikumise CNDP. Tema vägede kontrolli all on Masisi ja Rutshuru territoorium.
Oktoobris 2008 alustasid Nkunda väed rünnakut Põhja-Kivu keskusele Gomale, sundides tuhandeid inimesi kodudest põgenema. Nkunda ähvardas vallutada pealinna Kinshasa, kui valitsus temaga läbirääkimisi ei alusta.
5. detsembril 2008 nõustus Kongo DV valitsus tutsidega läbi rääkima. Kõnelused algasid 8. detsembril Keenia pealinnas Nairobis.
5. jaanuaril 2009 teatasid CNDP ohvitserid, et on Laurent Nkunda rühmituse liidri kohalt kõrvaldanud. Nkunda ise eitas seda.
22. jaanuaril 2009 arreteerisid Rwanda võimud riiki sisenenud Nkunda. Teda peetakse vangistuses Gisenyis.
Radko Gudas

Radko Gudas (sündinud 5. juunil 1990 Kladnos) on Tšehhi jäähokimängija, kes mängib kaitsjana NHL-i klubis Philadelphia Flyers.
Ta alustas karjääri kodulinna klubis HC Kladno. Hooajal 2009–10 mängis ta Western Hockey League'i klubis Everett Silvertips. 2010. aastal valiti ta NHL-i draft '​is Tampa Bay Lightningu poolt 66. valikuna. Järgmised kaks hooaega mängis ta American Hockey League'i (AHL) klubis Norfolk Admirals. 2012. aastal tuli ta klubiga Calder Cupi võitjaks.
Lightningu meeskonnas debüteeris Gudas 2012–13, kuid mängis suurema osa hooajast AHL-i klubis Syracuse Crunch.
2015. aastal liitus ta Flyersiga, kellega sõlmis 2016. aasta juunis nelja-aastase lepingu.
Gudas on tuntud vägivaldse mängustiili poolest ning ta on NHL-is saanud korduvalt mitmemängulisi karistusi.
Ta on kuulunud Tšehhi jäähokikoondisse 2014. aasta taliolümpiamängudel ja kolmedel maailmameistrivõistlustel.
Tema isa Leo Gudas võitis 1992. aasta taliolümpiamängudel Tšehoslovakkia jäähokikoondise koosseisus pronksmedali.
Rangu karrid

Rangu karrid (ka: Rangu rangad) on karrid Rapla maakonnas Märjamaa vallas Nõmmealuse ja Varbola asula vahel.
Karrid asuvad lubjakiviastangu pervel 50–100 m laiusel alal. Astangu juures avanevad 20 m pikkusel lõigul mitmed allikad (Rangu allikad).
Ludwig Mies van der Rohe

Ludwig Mies van der Rohe (27. märts 1886 – 17. august 1969) oli saksa arhitekt.
John Carlyle Raven

John Carlyle Raven (28. juuni 1902 London – 10. august 1970 Dumfries) oli inglise psühholoog. Tema suurimaks panuseks peetakse Raveni progressiivsete maatriksite testi loomist.
Tema isa suri varakult ning jättis Johni tema ema ja kahe õe eest hoolitsema. Johni õpetajad ei lootnud temast palju, kuna ta kannatas düsleksia all. Kõigest hoolimata jätkas ta õpinguid ning teenis elatist õpetajana füüsiliste puuetega laste koolis. Tema üheks huviks oli religioonipsühholoogia. Ta töötas assistendina psühhiaatri ja geneetiku Lionel Penrose'i juures, kes uuris vähese vaimse võimekuse põhjuseid ja kasutas Stanford–Binet' intelligentsusteste.
Raveni progressiivsete maatriksite test on mittesõnaline intelligentsustest, mis algab lihtsamate ülesannetega ja muutub järjest keerukamaks. Et varasemad intelligentsustestid (Binet'-Simoni test, David Wechsleri testid WAIS ja WISC) sõltusid inimese keelelisest arengust, siis oli väga raske neid teste kõigile inimestele kohandada. Raveni test kõrvaldas selle probleemi.
Valvas

USA rannavalve teenistuses

Laeva ehitas 1943 Zenith Dredge Company Minnesotas Duluthis. Vette lasti ta sama aasta novembris. Teenistusse võeti nime Bittersweet all 11. mail 1944. Bittersweet (paratähis WLB-389) teenis USA rannavalves, kus tegi hüdrograafiatöid ning osales narkokaupmeeste tabamisel ja inimelude päästmisel merel. Kuni 1976. aastani teenis laev Alaskal Kodiaki ja Ketchikani piirkonnas, pärast oli tema kodusadamaks Woods Hole Massachusettsis. Laev renoveeriti põhjalikult 1976–1978. 1991 renoveeriti laev veelkord.

Eesti piirivalve teenistuses

USA laevastiku uuendamise tõttu kingiti Valvas Eestile. Sõsarlaevu kingiti ka teistele riikidele. USA rannavalve andis Bittersweet Eestile üle 5. septembril 1997 Woods Hole'is. Enne laeva Eestisse toomist said 20 meeskonnaliiget USA-s kahenädalase väljaõppe. 6. septembril alustas laev 20-liikmelise Eesti meeskonnaga Eesti lipu all teekonda üle Atlandi ookeani Tallinna, kuhu jõuti 27. septembril. Ilm oli Atlandi ookeanil väga ränk ja ookeani jaoks suhteliselt väike laev jäi tugeva tormi kätte. Valvas on esimene Eesti riigile kuuluv laev, mis ületas Atlandi ookeani. Eestis sai laev nimeks Valvas.  
Laeva kasutati esialgu talviti Pärnu sadamas ja lahel jää lõhkumiseks. Peagi osutus ta suurte kaubalaevade jaoks jää murdmiseks liiga väikeseks ja samuti osutusid peamasinad selleks pisut nõrgaks. Pärnu sadamas võttis lõpuks jäämurdetööd üle EVA-316. Valvasel on õpetatud Mereakadeemia kadette ning ta on olnud väidetavalt vahepeal isegi Mereväe staabilaev. Peale patrullimise on Valvas osalenud päästeoperatsioonil – 2006. aastal, kui Vaindloo saare juures uppus kaubalaev Runner 4. Samuti pukseeris Valvas pardaga sadamasse Suurupi-Naissaare lähistel õppuste käigus avarii tagajärjel ümber läinud piirivalvekaatri. Alus on võõrustanud Poola ja Eesti presidente – Kwasniewskit ja Meri. Selleks toimus vööritekil vastuvõtt 80 külalisele.

Teenistusest väljaarvamine

Seoses vananemisega, personali- ja muu ülalpidamise kulukusega ning uuemate laevade teenistusse võtmisega eemaldati Valvas piirivalve aktiivsest teenistusest 2010. aastate algul ja alates 2012.–2013. aastast ootas ta praktiliselt kas müüki, utiliseerimist või muuseumile andmist. Eemaldati või demonteeriti ka kõikvõimalik varustus, mida sai edasi kasutada mujal. 
Alates 11. juulist 2014 on Valvas Lennusadamas muuseumlaev.

Kirjeldus

Laev on 54,9 m pikk, 11,3 m lai ja süvisega 3,7 m. Tema veeväljasurve on 1000 tonni ja kiirus kuni 13 sõlme. Laev on jääklassiga. Laeval on 2 peamasinat (diiselelektriline ülekanne), kumbki võimsusega 750 hobujõudu, ja 2 abimasinat, kumbki võimsusega 315 hobujõudu. Laeva meeskonnas oli lõpus 2×15 liiget, kuigi ehitamisel 2. maailmasõja lõpus oli meeskonna suuruseks isegi kuni 80 liiget, hiljem külma sõja ajal 40 liiget. Meeskonna vähenemisega on ühtlasi avardunud olmetingimused. Laev ehitati poilaevaks. Laeval on selleks ka 20-tonnise tõstevõimega poom. 
Ehitamise järgselt oli laeval sõjaaja nõuetest lähtuvalt üsna arvukas relvastus kahurite ja allveetõrjevahendite näol, mida hiljem aastatega järk-järgult demonteeriti. Eestis paigaldati ahtrisse korstna taha 1 automaatkahur 2M-3.
Lydia Koidula tänav (Tartu)

Lydia Koidula tänav (ka lihtsalt Koidula tänav) Tartus asub Tähtvere linnaosas. Tänav lähtub Taara puiestee ja Jakobsoni tänava ristist ning lõpeb Kreutzwaldi tänava ja Hiie tänava ristis. Tänavaga ristub Vikerkaare tänav.
Tänava pikkus on 440 meetrit.
Tänav on nimetatud Tartu linnavolikogu otsusega 24. oktoobrist 1932.
Sellel tänaval on elanud luuletaja Betti Alver, füüsik Harald Keres, arst Mart Kull, pedagoog Reet Valgmaa.
Vasalemma

Ajalugu

Vasalemmat on esimest korda mainitud 1241. aastal Taani hindamisraamatus.
1825. aastal asutati Vasalemma mõis (saksa keeles Wassalem), mille pilkupüüdvat uusgooti stiilis peahoonet (valmis 1894) kasutab nüüd kohalik kool (praegu Vasalemma Põhikool).
Mõisast kolme kilomeetri jagu kirdes asuv Vasalemma alevik kujunes välja suvituskohana, kuhu hakati suvilakrunte välja andma. Seal asub ka 1917. aastal avatud Vasalemma raudteejaam, mis rajati seoses 1904–1905 ehitatud Keila–Haapsalu raudteega. Tänapäeval on raudtee säilitatud kuni Riisipereni. Liinil toimub elektrirongiühendus Tallinnaga.
Akt (skulptuur Hirvepargis)

"Akt" on graniidist skulptuur Hirvepargis Tallinnas.
Skulptuuri valmistas Ernst Kirs, kes dekoratiivplastikas kasutas graniiti, luues kunstiliselt huvitavaid naisakte. See akt on püstitatud 1966. aastal ja kujutab istuvat naist, üks põlv kõverdatud ja põsk toetumas põlvele asetatud käele. Teise käega hoiab ta kinni sama jalga.
Wilhelm Kühne

Wilhelm Kühne (28. märts 1837 Hamburg – 10. juuni 1900 Heidelberg) oli saksa füsioloog. Ta võttis 1878 kasutusele termini "ensüüm".
Pärast gümnaasiumi lõpetamist Lüneburgis astus ta Göttingeni ülikooli, kus õppis keemiat Friedrich Wöhleri juures ja füsioloogiat Rudolf Wagneri juures. Pärast lõpetamist 1856 täiendas ta end veel mitmel pool tolle aja parimate füsioloogide juures: Berliini ülikoolis Emil du Bois-Reymondi juures, Pariisi ülikoolis Claude Bernardi juures ning Viinis Carl Ludwigi ja Ernst Wilhelm von Brücke juures.
1863. aasta lõpul asus ta tööle Berliini patoloogiainstituuti, mida juhatas Rudolf Virchow, keemiaosakonna juhatajana. 1868 määrati ta Amsterdami ülikooli füsioloogiaprofessoriks ja 1871 professoriks Heidelbergi ülikoolis, kus sai Hermann von Helmholtzi ametijärglaseks. Sellel ametikohal töötas ta surmani ja rajas Heidelbergi ühe tolleaegse parima eksperimentaalse füsioloogia laboratooriumi Euroopas.
Kühne teadustööd jagunevad kahte ossa. Esimese osa moodustavad lihaste ja närvide füsioloogia, millega ta tegeles nooruses. Teise osa moodustab seedimise keemia, millega ta hakkas tegelema Berliinis Virchowi juures. 1876 avastas ta proteiinide omastamiseks kasutatava ensüümi trüpsiini.
Peale selle uuris Kühne nägemist, nimelt keemilisi muutusi, mis toimuvad võrkkestas valguse mõjul. Franz Christian Boll oli 1876 avastanud rodopsiini, mille põhjal Kühne püüdis luua nägemise fotokeemiateooriat. Kuigi ta suutis näidata rodopsiini tähtsust nõrgas valguses nägemises, vähendas rodopsiini puudumine võrkkesta kõige teravama nägemise piirkonnas tema teooria usaldusväärsust ja välistas seega selle teooria üldise omaksvõtu.
Ta oli teadusajakirja Zeitschrift für Biologie peatoimetaja.
Tema laboratooriumis Heidelbergis töötas 1890. aastail Jakob von Uexküll.
László Krasznahorkai

László Krasznahorkai (sündinud 5. jaanuaril 1954 Gyulas) on ungari kirjanik.
Ta sündis aastal 1954 Gyulas, Békési komitaadis. Aastal 1972 lõpetas ta Gyulas gümnaasiumi ladina keele eriklassis. Seejärel õppis ta aastatel 1974–1976 õigusteadust Szegedi ülikoolis. Seejärel õppis ta Budapestis Loránd Eötvösi Ülikoolis, kuid aastal 1978 läks ta üle sama ülikooli filosoofiateaduskonda, mille lõpetas aastal 1983 ungari keele ja rahvahariduse erialal.
1985. aastal ilmus romaan "Saatana tango" (Sátántangó, eesti keeles 2019).
Tema romaanide põhjal on Béla Tarr teinud mitu mängufilmi.
Nemunase delta regionaalpark

Nemunase delta regionaalpark (leedu keeles Nemuno deltos regioninis parkas) on regionaalpark Leedus Šilutė rajoonis.
Nemunase delta regionaalpark asub Väike-Leedus Kura lahe rannikul Nemunase jõe alamjooksul. Regionaalpark asutati 1992. aastal, et kaitsta Nemunase suudme ökosüsteeme, sealset rahvusvahelise tähtsusega märgala ning kultuuripärandit.
Nemunase delta on üks Ramsari rahvusvahelise tähtsusega märgaladest. Regionaalpargi territooriumil asuvad  mitmed sood, nende seas ka Aukštumalė - esimene teaduslikult kirjeldatud raba maailmas. Hargnev Nemunase jõgi loob piirkonnas saarte, kanalite ja vanajõgede suure kompleksi. Regionaalpargi territooriumil asub ka Krokų Lanka järv. Piirkonda tabavad sageli üleujutused.
Regionaalpargi territooriumil asub Skirvytėlė küla-muuseum (praegu Rusnė osa). Kaitse all on sealne poldrite ja pumbajaamade süsteem. Omalaadne on Minija ehk Mingė küla, mille peatänavaks on Minija jõgi. Tehnikamälestisena on kaitse all on Ventė neeme tuletorn. Regionaalpargi territooriumil asub ka seitse linnamäge.
Nemunase delta regionaalpargi keskus asub Šilutės, kuigi see ise regionaalpargi territooriumil ei asu. Tähtsaim asula regionaalpargi territooriumil on Rusnė.
Nemunase delta regionaalpargi pindala on 28 870 hektarit. Sellest moodustavad reservaadid  9,2% ja erinevad kaitsealad 44,1 %.
Samuel Beckett

Samuel Beckett (13. aprill 1906 Dublin – 22. detsember 1989 Pariis) oli iiri näitekirjanik ja luuletaja.
Enamiku teostest kirjutas Samuel Beckett prantsuse keeles ja tõlkis need ise inglise keelde, kuid ka vastupidi.
Aastal 1969 anti talle Nobeli kirjandusauhind.

Elukäik

Samuel Beckett on rahvuselt iirlane, sai hea ingliskeelse hariduse ning lõpetas Dublini Trinity College'i, kus õppis prantsuse, itaalia ja inglise keelt.
Miriam Neureuther

Laskesuusatamine

Gössner võitis 2008. aastal Ruhpoldingis laskesuusatamise juunioride maailmameistrivõistlustel kuldmedali 3x6 km teatesõidus. 2009. aasta juunioride MM-il Canmores võitis ta kuldmedali 10 km jälitussõidus, hõbemedali 7.5 km sprindis ja pronksmedali 3x6 km teatesõidus. Maailma karikavõistlustel jõudis Gössner esimest korda poodiumile 2010.-2011. aasta maailma karikasarja avaetapil Östersundis 7.5 km sprindis, kui ta sai teise koha. Kaks päeva hiljem oli ta finišis jälle teisena, kuid seekord 10 km jälitussõidus.

Murdmaasuusatamine

Murdmaasuusatamises osales Gössner Saksamaa koondises täiskasvanute arvestuses esimest korda 2009. aasta maailmameistrivõistlustel Liberecis, kui ta suusatas hõbemedali võitnud Saksamaa teatevõistkonnas kolmandat vahetust. Lisaks sai ta 20. koha sprindi distantsil. 2010. aasta taliolümpiamängudel Vancouveris sai ta 10 km vabasõidus 21. koha ja kuulus Saksamaa võistkonda 4x5 km teatesõidus, kus võideti hõbemedal. Maailma karikavõistlustel on Gössler osalenud seni 8 korda ja parimad tulemused sai ta 2009.-2010. aasta maailma karikasarja Rõbinski etapil, kui paarissprindis tuli neljas ja sprindis viies koht.

Maailma karikavõistlustel

Miriam Gössner on osalenud 9 maailma karikaetapil (seisuga 18. jaanuar 2015), kuid pole kordagi poodiumile pääsenud.